b'\n_START_ARTICLE_\nAndr\xc3\xa9 Schubert\n_START_SECTION_\nUra\n_START_PARAGRAPH_\nSchubert pelasi urallaan Saksan alemmilla sarjatasoilla, mutta ura ei koskaan edennyt pidemm\xc3\xa4lle. Pelaamisen ohessa Schubert opiskeli germanistiikkaa ja liikuntatieteit\xc3\xa4 Kasselin yliopistossa. Valmentamisen Schubert aloitti KSV Baunatalissa, jossa h\xc3\xa4n toimi pelaamisen ohella juniorivalmentajana vuosina 2000\xe2\x80\x932002. H\xc3\xa4n toimi Saksan jalkapalloliiton aluekoordinaattorina Nordhesseniss\xc3\xa4 vuosina 2002\xe2\x80\x932006 ja suoritti samalla valmentajan tutkinnon._NEWLINE_Maaliskuussa 2006 Schubert aloitti SC Paderbornin II-joukkueen p\xc3\xa4\xc3\xa4valmentajana ja vastasi my\xc3\xb6s seuran juniorivalmennuksen koordinoinnista. Toukokuussa 2009 h\xc3\xa4n nousi seuran p\xc3\xa4\xc3\xa4valmentajaksi. Schubertin johdolla Paderborn pelasi loistavan loppukauden ja nousi karsintojen kautta 2. Bundesliigaan. Schubert teki seuran kanssa hyv\xc3\xa4\xc3\xa4 tulosta kaudella 2009/10, kun Paderborn oli per\xc3\xa4ti viides ja l\xc3\xa4hell\xc3\xa4 jopa nousua Bundesliigaan. Kaudella 2010/11 sijoitus painui sarjan keskikastiin._NEWLINE_Kes\xc3\xa4ll\xc3\xa4 2011 Schubert j\xc3\xa4tti Paderbornin ja siirtyi FC St. Paulin p\xc3\xa4\xc3\xa4valmentajaksi. Kausi 2011/12 oli St. Paulilta hyv\xc3\xa4, mutta nelossijan my\xc3\xb6t\xc3\xa4 nousu takaisin Bundesliigaan j\xc3\xa4i saavuttamatta. Kausi 2012/13 alkoi heikosti ja Schubert sai potkut lokakuussa 2012._NEWLINE_Marraskuussa 2013 Schubert jatkoi uraansa KSV Hessen Kasselin johtoteht\xc3\xa4viss\xc3\xa4. Valmennusteht\xc3\xa4viin h\xc3\xa4n palasi kes\xc3\xa4ll\xc3\xa4 2014 Saksan alle 15-vuotiaiden maajoukkuevalmentajana. Vuotta my\xc3\xb6hemmin h\xc3\xa4n siirtyi Borussia M\xc3\xb6nchengladbachin II-joukkueen per\xc3\xa4simeen._NEWLINE_Syyskuussa 2015 Schubertista tuli M\xc3\xb6nchengladbachin p\xc3\xa4\xc3\xa4valmentaja Lucien Favren erottua teht\xc3\xa4v\xc3\xa4st\xc3\xa4\xc3\xa4n. Marraskuussa seura jatkoi Schubertin sopimusta kes\xc3\xa4\xc3\xa4n 2017 saakka. Schubertin johdolla Gladbach pelasi nousujohteisen kauden ja kipusi lopulta putoamisviivan alapuolelta nelj\xc3\xa4nneksi. Sijoituksen my\xc3\xb6t\xc3\xa4 Gladbach p\xc3\xa4\xc3\xa4si mukaan Mestarien liigan karsintoihin ja raivasi tiens\xc3\xa4 lohkovaiheeseen kaatamalla BSC Young Boysin yhteismaalein 9\xe2\x80\x932. Lohkovaiheessa Gladbach pelasi vaihtelevasti. Se h\xc3\xa4visi Manchester Citylle ja FC Barcelonalle vieraissa 4\xe2\x80\x930, mutta venyi kotikent\xc3\xa4ll\xc3\xa4\xc3\xa4n 1\xe2\x80\x931 tasapeliin Cityn kanssa. Lopulta seuran ainoaksi voitoksi j\xc3\xa4i 0\xe2\x80\x932 vierasvoitto Celticist\xc3\xa4, mik\xc3\xa4 riitti kolmanteen sijaan. Bundesliigassa menestys oli vaatimatonta ja Gladbach voitti vain nelj\xc3\xa4 syyskauden 16 ottelusta. Lopulta pitk\xc3\xa4n spekuloinnin j\xc3\xa4lkeen Gladbach purki Schubertin sopimuksen joulukuun lopussa 2016. Gladbach p\xc3\xa4\xc3\xa4tyi h\xc3\xa4nen johdollaan talvitauolle sijalla 14._NEWLINE_Lokakuun alussa 2018 Schubert palasi valmennusteht\xc3\xa4viin, kun h\xc3\xa4nest\xc3\xa4 tuli 3. Ligan jumboksi vajonneen Eintracht Braunschweigin p\xc3\xa4\xc3\xa4valmentaja. Schubertin johdolla Eintracht nousi putoamisviivan alapuolelta kev\xc3\xa4tkauden viimeisten kierrosten turvin sijalle 16 ja s\xc3\xa4ilytti sarjapaikkansa maalierolla ennen Energie Cottbusia. Kauden j\xc3\xa4lkeen Schubert siirtyi 2. Bundesliigaan Holstein Kielin p\xc3\xa4\xc3\xa4valmentajaksi. Schubertin johdolla Kiel aloitti kauden 2019/20 vaisusti. Kuuden kierroksen j\xc3\xa4lkeen joukkue oli voittanut vain yhden ottelun ja 0\xe2\x80\x933 tappio 1. FC Heidenheimille johti Schubertin potkuihin syyskuun puoliv\xc3\xa4liss\xc3\xa4 2019.'